LitNet laat die verlore kuns van die liefdesbrief in 2012 herleef. Hier is jou kans om ’n liefdesbrief te skryf wat oor die eeue heen eggo om harte aan te raak.
Verbeel jou ’n possak vol briewe wat vir jare lank verlore was, word in die kelder van ’n stokou poskantoor gevind. Tussen die onafgelewerde briewe aan vriende, briewe aan familielede en briewe aan kennisse is daar een brief wat almal wat dit lees, aangryp. Dis ’n liefdesbrief waarin iemand soveel hartstog, passie en verlange gestort het dat dit ná al die jare steeds die verbeelding aangryp en die leser soos die enigste mens in die wêreld laat voel.
Skryf die liefdesbrief wat in hierdie sak gevind word. Jy kan self besluit wie die brief geskryf het en aan wie die brief gerig is. Jy kan self die datum en omstandighede rondom die geliefdes se briefwisseling uitdink. Maak seker dat jou brief die unieke karakter van die skrywer uitdruk en dat ons iets van die omstandighede te wete kom sonder dat jy dit uitspel.